text: Detingut a Reus un conductor begut que va intentar fugir
  L'accident a l'A-7 a Vila-seca el va provocar un conductor begut que va intentar fugir
  Quadruplicava la taxa d'alcoholèmia | L'accident va provocar més de tres quilòmetres de cues
  divendres, 13 de setembre 2019 - 14:29h
  Imatge d'arxiu d'un agent dels Mossos d'Esquadra | Mossos d'Esquadra
  Els Mossos d'Esquadra han detingut un veí de Valls per quadruplicar la taxa d'alcoholèmia permesa. Es tracta del conductor que, aquest dijous al migdia, va provocar un accident a l'A-7 a l'altura de Vila-seca i, com a conseqüència, més de tres quilòmetres de cues. L'individu té 52 anys i nacionalitat espanyola, i se l'ha arrestat com a presumpte autor de dos delictes contra la seguretat viària segons informa el cos policial.
  Per una banda se l'acusa de conduir sota els efectes de l'alcohol i, per l'altra, de negar-se a sotmetre's a les proves d'alcoholèmia, segons informa la policia catalana, en dues ocasions. Tot plegat va passar ahir a dos quarts de tres de la tarda al pas de l'autovia A-7 pel municipi costaner del Tarragonès. La policia catalana va rebre l'avís que s'havia produït un accident entre dos turismes que havia provocat que un dels dos cotxes implicats quedés bolcat cap per avall i amb persones atrapades a dins.
  Quadruplica la taxa d'alcoholèmia i intenta fugir de l'hospital
  L'helicòpter medicalitzat del Sistema d'Emergències Mèdiques, el SEM, també es va traslladar al lloc dels fets, igual que van fer-ho dotacions dels Bombers de la Generalitat. Pel que fa als agents policials, van observar com un dels dos vehicles implicats havia sortit de la via i havia impactat contra la tanca de protecció. Després de comprovar que els afectats presentaven ferides lleus, van detectar que el conductor causant de l'accident presentava símptomes evidents de trobar-se sota els efectes de l'alcohol.
  En primera instància es va negar a sotmetre's a la prova d'alcoholèmia, i quan finalment se li va poder practicar, el resultat obtingut va ser d'1,02 mil·ligrams d'alcohol per litre d'aire expirat, superant quatre vegades la taxa permesa, de 0,25. Una vegada a l'Hospital Sant Joan, va tornar-se a negar a sotmetre's a la segona prova d'alcoholèmia, anomenada evidencial, i va arribar a intentar fugir del centre sanitari, moment en el qual els Mossos d'Esquadra el van detenir. Passarà a disposició judicial durant les pròximes hores al Jutjat de guàrdia de Reus.